Raul Malmstein  Aitäh küsimuse eest! Ma tunnistan, et mul on raske sellele küsimusele vastata, sest ma konkreetset uudist ei lugenud ja nii on raske vastata,  kui ma ei tea täpselt, millele ma vastama pean. Kui me räägime fondivalitsejate tegevusest, kohustusliku teise samba pensionifondide haldamisel, siis seal tasumäärad on reguleeritud riiklikul tasemel maksimummääradena ja seetõttu fondivalitsejad rohkem raha sealt teenustasudena välja võtta ei saa, kui on seadusega lubatud. Kui me räägime sellest, milline on pensionifondide tootlus ehk see tulem, mida nende investeeringute portfell kannab, siis see sõltub väga paljuski olukorrast maailma finantsturgudel. Kui  turud tõusevad, siis üldiselt ka pensionifondide tootlus on positiivsem, ja kui turud maailmas langevad, siis see kipub kajastuma ka teise samba fondide tootlikkuses. Ilmselt peaksime vahet tegema, millest me räägime. Kui me räägime kuludest, siis see on väga selgelt määratletud, kui palju teenustasusid fondivalitsejad tohivad võtta. Ma siin väga suurt probleemi ei näe. Teine asi on tootlikkus ja siin me sekkuda ei saa, sest antud juhul investeerimisrisk on paratamatult fondi osakuomanike kanda.